TOShKENT ShAHRIDA XOTIN-QIZLARNING XALQARO KONFERENSIYASINI O‘TKAZISh TO‘G‘RISIDA

Mamlakatimizda ayol, oila va jamiyat munosabatlarida erishilgan yutuqlarni keng targ‘ib etish, mavjud muammolarni hamkorlikda hal etish borasida o‘zaro fikr almashinish hamda “YUNESKO” tomonidan 1994-yil xalqaro oila yili deb e’lon qilinganligi munosabati bilan shuningdek, har tomonlama sog‘lom avlodni kamol toptirishda respublika xotin-qizlarining o‘ziga xos faoliyat ko‘rsatishlariga zarur shart-sharoitlarni yanada yaxshilash va ushbu jarayonda keng jamoatchilikning yanada faol ishtirok etishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Xotin-qizlar qo‘mitasi, “Sog‘lom avlod uchun”, “EKOSAN” xalqaro jamg‘armalari va “Mahalla” xayriya jamg‘armasining Birlashgan Millatlar Tashkilotining O‘zbekiston Respublikasidagi vakolatxonasi bilan birgalikda 1994-yilning 8 — 10-iyun kunlari Toshkent shahrida “Ayol, oila va jamiyat” mavzuida xalqaro xotin-qizlar konferensiyasini o‘tkazish haqidagi takliflari qabul qilinsin.
 2 “Ayol, oila va jamiyat” mavzuidagi xalqaro konferensiyani tayyorlash va uni o‘tkazish bo‘yicha tashkiliy qo‘mitaning tarkibi 1-ilovaga, konferensiyaning dasturi 2-ilovaga* muvofiq tasdiqlansin.
 Konferensiya ishini “Kinochilar uyi”da o‘tkazishga rozilik bildirilsin.
 Tashkiliy qo‘mita bir hafta muddatda konferensiyani tayyorlash va uni o‘tkazish tadbirlarini ishlab chiqsin va amalga oshirishga kirishsin.
 3. “O‘zbekturizm” milliy kompaniyasi hamda Toshkent shahar hokimligi xalqaro konferensiya ishtirokchilarini O‘zbekiston Respublikasi Xotin-qizlar qo‘mitasining buyurtmasiga binoan “O‘zbekiston” va “Toshkent” mehmonxonalariga joylashtirsinlar va ularning ovqatlanishini joyida tashkil etsinlar.
 “O‘zbekiston” mehmonxonasiga joylashgan xorijiy mamlakatlardan kelgan mehmonlarning turar joyi va ovqatlanishi uchun sarflangan xarajatlar O‘zbekiston fuqarolari uchun belgilangan miqdorda so‘m-kuponlarda qoplanishiga ruxsat berilsin.
 4. “Toshshaharyo‘lovchitrans” uyushmasi O‘zbekiston Respublikasi xotin-qizlar qo‘mitasining buyurtmasiga muvofiq tegishli avtotransport vositalari belgilangan jadval asosida xalqaro konferensiya ishtirokchilari uchun xizmat etishini ta’minlasin.
 5. “O‘zbekiston havo yo‘llari” milliy aviakompaniyasi chet ellik mehmonlarini “VIR” zali orqali kutib olish va kuzatishni tashkil etsin hamda ularga bepul xizmat ko‘rsatishni ta’minlasin.
 6. O‘zbekiston Respublikasi Tashqi ishlar vazirligiga chet ellardan keluvchi mehmonlarning hujjatlarini tegishli soliqlardan ozod qilgan holda o‘z vaqtida rasmiylashtirish topshirilsin.
 7. O‘zbekiston Respublikasi Moliya vazirligi xalqaro konferensiyani o‘tkazish bilan bog‘liq xarajatlarni joriy baholarda 3-ilovaga* muvofiq O‘zbekiston Respublikasi Xotin-qizlar qo‘mitasiga ajratsin va ushbu xarajatlarning yarmi (50 foizi) ni Vazirlar Mahkamasining zaxira jamg‘armasidan va qolgan yarim (50 foizi) ni homiylar hisobidan qoplashni e’tiborda tutsin.
 8. O‘zdavteleradiokompaniyasi, Milliy axborot agentligi, gazeta va jurnallar tahririyatlari Xalqaro konferensiyaga tayyorgarlikning borishi hamda uning o‘tkazilishini keng yoritsinlar.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari M. Qoraboyev zimmasiga yuklansin.